

**Republika e Kosovës**

**Republika Kosova-Republic of Kosovo**

***Qeveria - Vlada - Government***

**ZYRA E KRYEMINISTRIT/ OFFICE OF THE PRIME MINISTER/ URED PREMIJERA**

AGJENCIA PËR BARAZI GJINORE / AGENCIJA ZA RAVNOPRAVNOST POLOVA/

AGENCY OF GENDER EQUALITY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**TERMAT E REFERENCËS**

**Ekspertë për realizmin e Profilit Gjinor të Kosovës- pjesa e legjislacionit**

**Kategoria e ekspertit: ekspert senior vendor afatshkurtër**

Informata për historikun dhe konteksti

Profili gjinor i vendit (CGP) është instrument i rëndësishëm vlerësimi që ofron informata holistike për gjendjen e burrave dhe grave në vend. Ky dokument gjithëpërfshirës i analizës gjinore ka për qëllim të përmbushë qëllime të shumta, konkretisht:

1. Siguron analizë të gjerë dhe informata mbi gjendjen e grave dhe burrave në vend në baza periodike dhe hedh dritë mbi progresin e vendeve në drejtim të arritjes së agjendës së barazisë gjinore,
2. Shërben si burim i informatave dhe referencë në lehtësimin e zhvillimit të politikave publike me të dhëna gjinore dhe mbështet përpjekjet e vendit sa i përket përmirësimit të integrimit gjinor në kornizën e politikave publike,
3. Mund të përdoret nga qeveritë kombëtare dhe donatorët ndërkombëtarë për të udhëhequr bashkëpunimin e tyre dhe alokimin e ndihmës zyrtare për zhvillim (ODA)

CGP siguron të dhëna dhe analiza për dallimet mes grave dhe burrave në rolet e tyre të caktuara gjinore, si p.sh.: në pozitën e tyre socio-ekonomike, nevojat, nivelin e pjesëmarrjes, qasjen në burime, kontrollin e pasurive, kompetencat e vendimmarrjes, liritë individuale dhe kushtet e të drejtave të njeriut.

Rëndësia e analizave gjinore në nivel vendi theksohet edhe nga dokumentet kryesore, të tilla si CEDAW, Platforma e Pekinit e KB-së dhe së fundmi edhe nga Komisioni Evropian, ku thekson se "*përdorimi i kufizuar i analizës kontekstuale të Barazisë Gjinore dhe Fuqizimit të grave (GEWE) në nivel vendi dobëson rëndësinë e strategjisë dhe programit dhe pakëson aftësinë e BE-së që të arrijë rezultate të kënaqshme për GEWE. Kjo paraqet një pengesë detyruese në arritjen e performancës së përmirësuar*".[[1]](#footnote-1)

Në kuadër të kësaj kornize dhe në përputhje dhe në respektim të plotë të paragrafit 1.9 të nenit 8 të Ligjit për Barazi Gjinore të Kosovës, Agjencia për Barazi Gjinore duhet "...të analizojë gjendjen e barazisë gjinore në Kosovë në bazë të studimeve, hulumtimeve dhe ... të japë rekomandime për autoritetet përkatëse dhe t'i publikojë këto rezultate".[[2]](#footnote-2) Në vitin 2008, Agjencia ka realizuar Profilin e parë Gjinor në Kosovë dhe në vitin 2015 ka përfituar nga ndihma e dhënë nga Sida, përmes të cilës është realizuar Profili i dytë Gjinor në Kosovë.

Në mbështetje të përpjekjeve të Agjencisë për përmirësimin e mbledhjes së të dhënave të ndara sipas gjinisë dhe analizave në institucionet e administratës publike të Kosovës dhe si pjesë e planit të punës së Projektit sipas *Outputi 2.1.1, aktiviteti 2.1.1.2 Mbështetje për ABGJ-në në zhvillimin e Profilit Gjinor të Kosovës*; kjo konsulencë kërkon të sigurojë ndihmën e nevojshme teknike për Agjencinë për Barazi Gjinore për zhvillimin e Profilit Gjinor të Kosovës 2015 -2019.

1. **Qëllimi dhe fushëveprimi i punës së detyrës**

Profili gjinor i vendit (CGP) duhet të sigurojë informata cilësore, të dhëna të ndara sipas gjinisë dhe analiza mbi gjendjen e barazisë gjinore në Republikën e Kosovës në mënyrë që të kontribuojë në dialogun politik/të politikave dhe të lehtësojë zhvillimin e kornizave të politikave publike të vendit me ndjeshmëri gjinore, në nivel kombëtar dhe atë rajonal. Dokumentet duhet të shërbejnë si ushtrim periodik i vlerësimit për matjen e progresit dhe pabarazive të vazhdueshme, dhe duhet të identifikojnë fenomene të reja që kërkojnë vëmendje nga afër ose veprime në fushën e barazisë gjinore.

Qëllimi i kësaj detyre është angazhimi i një eksperti senior vendor afatshkurtër i cili, në bashkëpunim me stafin e Agjencisë për Barazi Gjinore, do të prodhoj *dokumentin e ri të Profilit Gjinor të Kosovës- duke u fokusuar në analizën e kornizës ligjore për barazi sfidat dhe zbatimi i saj*, i cili do të jetë në përputhje me objektivat e përshkruar, siç renditen në vijim:

* Sigurimin e një përmbledhje analitike krahasuese të gjendjes së Barazisë Gjinore (BGj), të kontekstualizuar në shoqërinë kosovare, që hedh dritë mbi gjendjen aktuale të grave dhe burrave në Kosovë, duke identifikuar mospërputhjet gjinore në gëzimin e të drejtave politike, socio-ekonomike dhe kulturore dhe analizuar legjislacionin dhe politikat zhvillimore që garanton barazinë ligjore.
* Identifikimin e përparësive dhe zbrastësitë në legjislacion në sigurimin dhe realizimin e të drejtave të grave dhe barazisë gjinore;
* sfidat ne zbatim; çështjet kyçe që u pamundësojnë grave qasjen në drejtësi , shërbime dhe sfidojnë të drejtat e tyre.
* Kur është e mundur, identifikimin e praktikave më të mira, mundësive dhe kufizimeve.

1. **Kriteret për zhvillimin e Profilit Gjinor të Vendit**

Për përmbushjen e objektivave të renditur më lart, metodologjia dhe hartimi i CGP-së duhet të udhëhiqet nga kriteret e mëposhtme:

* Çështjet e barazisë gjinore të jenë të lidhura me kontekstin shoqëror me karakteristikat e tij specifike të Kosovës,
* Pabarazitë gjinore të jenë të lidhura me pabarazitë e tjera shoqërore: përjashtimet etnike, arsimore, përjashtimet e ndryshme shoqërore dhe ekonomike, bazuar në dallimet rajonale dhe ndarjen urban-rural,
* Pabarazitë gjinore të jenë të lidhura dhe të dokumentuara në të gjitha nivelet mikro (në nivel të shoqërisë), meso (institucionale, sektoriale) dhe makro (kombëtare), duke marrë parasysh prejardhjet e ndryshme dhe diversitetin mes grave dhe burrave (mosha, përkatësia etnike, të ardhurat nga feja, niveli etj.),
* Barazia gjinore të trajtohet në vazhdën e qëndrueshmërisë së shtetit dhe të shoqërisë civile,
* Barazia/pabarazia gjinore të demonstrohet përmes të dhënave të ndara sipas gjinisë,
* Barazia gjinore të qaset në aspektin e gjinisë, jo vetëm të grave, në përputhje me qasjen e GAD-së.

Dokumenti që nuk i plotëson këto kritere duhet të rishikohet derisa ekipi i lartë i ABGJ-së të konkludojë që dokumenti është në përputhje me termat e referencës së ekspertizës së kërkuar.

1. **Metodologjia dhe qasja**

Metodologjia e zbatuar për këtë detyrë komplekse do të përdorë metoda të ndryshme të mbledhjes së të dhënave dhe burime të ndryshme. Në vijim janë të përmendura disa:

* Rishikim i dokumenteve në zyrë (raporte, ligje, publikime)
* Statistika me ndjeshmëri gjinore (statistika zyrtare)
* Të dhëna cilësore dhe sasiore nga hulumtimet përkatëse gjinore (akademike, të OJQ-ve ose hulumtime nga mekanizmat gjinorë)
* Intervista me palët e interesuara (përfaqësues të OJQ-ve, mekanizma gjinorë dhe hulumtues)
* Hulumtime bibliotekare - libra dhe zhurnalë
* Hulumtime në internet dhe media sociale, përfshirë mediat dhe mediat alternative
* Pyetësorë me email dhe shkëmbim i email-ave.

Eksperti ka lirinë të modifikojë metodat e mësipërme, të propozojë metoda të reja dhe të zbatojë metodat e pranuara shkencërisht dhe të paraqesë të dhënat në dokumentin e CGP-së në mënyrë kreative dhe gjithëpërfshirëse. Megjithatë, ekipi i ekspertëve duhet të konsiderojë metodat e lartpërmendura si kërkesa minimale për metodologjinë e propozuar për zhvillimin e CGP-së. Studimi dhe analiza kryhen në një mënyrë shumëdisiplinore dhe mbulojnë çështjet relevante ndërsektoriale.~~.~~

1. **Shërbimet e kërkuara dhe outputet (rezultatet konkrete)**

Përmbushja e kësaj detyre kërkon shërbime të shumta, të tilla si:

* mbledhja e të dhënave përmes rishikimit të dokumenteve të ndryshme në zyrë,
* zhvillimi i intervistave/fokus grupeve me palë të interesuara/institucione të ndryshme të identifikuara,
* hartimi i një dokumenti të detajuar të planit të punës për zbatimin e detyrës,
* përgatitja e një strukture paraprake të organizimit të përmbajtjes së dokumentit dhe prezantimi,
* përgatitja dhe përfundimi i dokumentit sipas kërkesave të termave të referencës.

Rezultatet e pritura nga eksperti është:

* metodologjia e detajuar për zhvillimin e kapitullit për analizën e kornizave ligjore dhe politikave zhvillimore,
* dokumenti i detajuar i planit të punës për zbatimin e detyrës, me përgjegjësi të caktuara dhe afate kohore të qarta dhe reale,
* lista e palëve të interesuara dhe partnerëve të vendit për t'u intervistuar,
* propozimet e strukturave paraprake të organizimit të përmbajtjes së dokumentit dhe prezantimi,
* dokument i përfunduar i kapitullit që është në përputhje me standardet e caktuara në këto TeR.

1. **Organizimi i përmbajtjes dhe struktura e raportit**

Eksperti pritet të propozojë skicën për organizimin e përmbajtjes së kapitullit nw pwrputhje me . Megjithatë, përmbajtja e dokumentit duhet të pasqyrojë standardet e përcaktuara nga Qendra Ndërkombëtare e Trajnimit e Organizatës Ndërkombëtare të Punës (ITCILO) dhe Komisioni Evropian. Ju lutem shihni seksionin e shtojcës për shembuj të strukturës së planit për organizimin e përmbajtjes së CGP-së të Kosovës.

Struktura e sugjeruar e CGP-së të Kosovës është: **konteksti, çështjet kryesore** dhe **veprimet e rekomanduara,** si dhe **mesazhet kryesore të avokimit**. Ky informacion do të organizohet për secilin sektor për të mundësuar lexim dhe përdorim të lehtë nga sektorët përkatës.

Siç është theksuar tashmë në seksionin (III) të këtij dokumenti; një nga kriteret për udhëheqjen dhe kryerjen e procesit të CGP-së është që pabarazitë gjinore të jenë të lidhura dhe të dokumentuara në të gjitha nivelet - **makro** (kombëtare), **meso** (institucionale, sektoriale) dhe **mikro** (në nivel të shoqërisë). Pyetjet udhëzuese për secilin nivel mund të gjenden nën seksionin e shtojcës të këtyre TeR. Ekipi i ekspertëve pritet të modifikojë, të përshtatë ose të paraqesë pyetje shtesë për të siguruar që procesi i analizës gjinore të kapë dhe të pasqyrojë realitetin e barazisë gjinore në Kosovë dhe të jetë në përputhje me kërkesat e kritereve të kontekstualizimit, siç shprehen në këto TeR.

Përmbajtja analitike e dokumentit të CGP-së duhet të përfshijë fushat e mëposhtme:

1. Shënimin metodologjik

Metodologjia do të shpjegohet në mënyrë koncize. Të gjitha instrumentet e përdorura, siç janë: udhëzuesi të intervistave, udhëzuesi i fokus grupeve, lista e dokumenteve dhe institucioneve/personave të përfshirë në analizë, agjenda e takimeve (nëse aplikohet), do të shtohen në shtojcë.

1. Gjendjen aktuale

Kjo pjesë koncize do të sigurojë përmbledhje të gjendjes aktuale të vendit/sektorit nga një perspektivë gjinore, ilustruar sipas nevojës me referenca. Analiza do të paraqitet në një format që identifikon "pikat e forta dhe ato të dobëta". Analiza do të marrë parasysh faktorët e ndryshëm shkaktarë të ndërlidhur dhe do të nxjerrë në pah trendët dhe forcat që mund të kontribuojnë në ndryshimin e përgjithshëm në marrëdhëniet ekzistuese të lidhura me gjininë. Të gjitha informacionet duhet të kërkohen të ndara sipas gjinisë si minimum; kriteret e tjera (*grupmoshat, cenueshmëritë, rural/urban* etj.) duhet të përfshihen aty ku janë në dispozicion. Aty ku të dhënat e ndara sipas gjinisë nuk ekzistojnë ose janë të vjetruara (p.sh. më të vjetra se 5 vjet), kjo duhet të theksohet dhe të shpjegohet shkurtimisht, sipas mundësisë. Duhet të hulumtohet se si janë mbledhur informatat e deritanishme.

Konsulenti duhet të sigurojë një përmbledhje dhe analizë lidhur me barazinë gjinore, gjendjen e burrave dhe grave, vajzave dhe djemve, si dhe kontekstin dhe problemet specifike të grupeve në fushat në vijim:

* *Korniza ligjore dhe e të drejtave të njeriut (në nivel rajonal, kombëtar ose lokal)*

Mbrojtja dhe gëzimi i plotë i të gjitha të drejtave të njeriut nga gratë, vajzat, burrat dhe djemtë në vend (d.m.th. trashëgimia, zotërimi i tokës, statusi, martesa, ligjet e punës, dhuna - veçanërisht dhuna me bazë gjinore -, tradita kundrejt të drejtës civile etj.).

* *Korniza e politikave*

Formulimi dhe hartimi i politikave kombëtare për barazinë gjinore dhe niveli i tyre efektiv i zbatimit si dhe mënyra se si integrimi gjinor është inkorporuar në politikat e sektorëve të tjerë.

* *Mjedisi politik*

Procesi i transformimit, pjesëmarrja dhe qasja në pushtet, përfaqësimi dhe pjesëmarrja në parlamentet krahinore dhe ato kombëtare, qeverisja lokale, siguria dhe mbrojtja etj.

* *Situata e përgjithshme ekonomike*

Politikat dhe reformat ekonomike, shpenzimet publike (d.m.th. rezultatet e Buxhetit Gjinor ose format tjera të shpërndarjes së buxhetit dhe shpenzimet që mbështesin programe/projekte ose strategji për gratë), shpenzimet e sektorit social, investimet publike, subvencionet e mirëqenies, punësimi dhe puna në sektorin formal dhe në atë joformal etj.

* *Situata socio-ekonomike*

Situata e varfërisë, shpërndarja e të ardhurave, situata demografike, sigurimi dhe qasja në shërbime dhe burime gjatë ciklit jetësor (d.m.th. shëndetësi - përfshirë shëndetin seksual dhe atë riprodhues, arsimin, sistemet e jetesës, aftësitë e kufizuara) etj.

* *Konteksti socio-kulturor*

Grupet etnike, struktura familjare (në veçanti ekonomitë familjare me kryefamiljare femra), fëmijët (në veçanti vajzat), të rinjtë, puna e emigrantëve, siguria ushqimore, strehimi dhe zhvillimi urban, sistemet e jetesës, ligjet tradicionale etj. Duhet të merren parasysh mospërputhjet e përkatësisë etnike të rëndësisë së veçantë.

* Reagimi i qeverisë, shoqërisë civile (në veçanti organizatat e grave), bashkësisë ndërkombëtare dhe sektorit privat
* Veprimet përkatëse të ndërmarra dhe të planifikuara nga akterë kyç për të adresuar çështjet e identifikuara më parë.

Për secilin nëntitull të mësipërm, ekipi i ekspertëve do të sigurojë informata dhe analiza lidhur me atë që po bëhet aktualisht për promovimin e barazisë gjinore në vend, mangësitë dhe sfidat kryesore për t'u adresuar.

Shembulli i skicës së strukturës për organizimin e përmbajtjes së dokumentit të CGP-së për Kosovën gjendet në seksionin e shtojcës.

1. **Outputet e kërkuara**

~~E~~ksperti do ta paraqesë draft raportin tek ABGJ pas përfundimit të rishikimit të dokumenteve në zyrë dhe punës në terren. Para se kjo të ndodhë, sipas marrëveshjes me ekipin lartë të ABGJ-së, eksperti do të sigurojë seksione të rishikuara më parë të dokumentit të CGP-së. Draft raporti përfundimtar do t'i nënshtrohet komenteve brenda 15 ditëve pune nga ekipi lartë i ABGJ-së, pas së cilës profili gjinor do të finalizohet.

1. **Vendndodhja dhe kohëzgjatja e detyrës**

Vendndodhja e kësaj detyre është në Prishtinë. Periudha e nisjes pritet të jetë në Mars 2020 Përfundimi i kësaj detyre është më Prill 2020.

1. **Gjuha e punës**

Gjuha angleze do të jetë gjuha e punës e kësaj detyre. Dokumentet do të dorëzohen në gjuhën angleze. I gjithë komunikimi me shkrim me Projektin dhe procesverbali i takimeve me ABGJ-në dhe Qeverinë e Kosovës do të jenë në gjuhën angleze.

1. **Raportimi dhe mbikëqyrja**

Gjatë detyrës, eksperti do të jetë i mbikëqyrur nga stafi i ABGj-së. Puna e ekspertit do të aprovohet nga menaxhmenti i ABGJ dhe Udhëheqësja e Projektit pas përmbushjes së kënaqshme të detyrave të caktuara dhe rezultateve.

**Do të kërkohen standarde minimale të cilësisë që të vazhdohet me disbursimin.** Cilësia e rezultateve mund të vlerësohet në bazë të kritereve të mëposhtme:

* Nevoja të përmbushura: A i adreson në mënyrë të duhur dhe të qartë analiza e barazisë gjinore informatat dhe a përshtatet me termat e referencës?
* Të dhëna të besueshme: A janë të dhënat parësore dhe dytësore të zgjedhura adekuate dhe a janë mjaftueshëm të besueshme?
* Analizë e shëndoshë: A analizohet informacioni sasior dhe cilësor në mënyrë të duhur dhe sistematike?
* Propozime të dobishme: A janë rekomandimet e drejta dhe të detajuara mjaftueshëm për t’u zbatuar në mënyrë operacionale?

1. **Profili i ekspertit**

**Numri i ekspertëve të kërkuar për kategori dhe numri i -ditëve për ekspertin**

* Një ekspert senior (20 ditë pune)

**Profili i ekspertit senior**

Kualifikimet dhe aftësitë:

* Diplomë në fushën juridike,
* Shkathtësi të mira në shkrim dhe komunikim,
* Njohuri kompjuterike (minimumi MS Word, Excel).

Përvoja e përgjithshme profesionale:

* Minimumi 10 vjet vjet përvojë pune në analizë kornizash ligjore, instituiconale dhe politikash zhvillimore,
* Përvojë e gjerë pune me të dhëna masive: mbledhjen, analizimin dhe interpretimin e të dhënave,
* Përvojë dhe ekspertizë specifike në analizën gjinore, integrimin gjinor dhe të drejtat dhe liritë e grave,
* Përvojë e gjerë në punën me vlerësimin dhe politikat kombëtare gjinore,
* Njohuri për marrëveshjet dhe iniciativat ndërkombëtare/rajonale për gjininë (OKB, CEDAW, Platforma e Pekinit etj.),
* Njohuri dhe përvojë të përditësuar dhe gjithëpërfshirëse për *acquis communitaire*, specifikisht në fushën e të drejtave dhe lirive të njeriut dhe barazisë gjinore BE, kornizat e politikave zhvillimore zbatimin institucional të ligjit.

**Vazhdohet Afati i konkurrimit është prej datës : 17/03/2020 deri me datë 22/03/2020 , për arsyje të situates emergjente aplikacionet pranohen nga ora 09:00 deri në orën 12.**

Kërkesat dorëzohen në Divizionin e Administratës nr. 711 kati VII-të, ndërtesa e Qeverisë.

Kërkesat e dërguara pas datës së fundit të konkurrimit nuk do të pranohen.

Për informata shtesë, ju lutemi telefononi në numrat: 038 200 14 281.

**SHTOJCA**

**Shtojca 1.**

|  |
| --- |
| **Tabela e përmbajtjes e një profili gjinor të vendit**  (Fjalorthi gjinor, harta, lista e akronimeve, dhe përmbledhja ekzekutive 3 deri në 4 faqe)  **1. HYRJE**  (1 faqe)  1.1 Historiku dhe arsyetimi  1.2 Qëllimi dhe objektivat e CGP-së  2. KONTEKSTI KOMBËTAR (5 deri në 7 faqe)  2.1 Aspektet gjinore të situatës historike  2.2 Profili i varfërisë me ndjeshmëri gjinore  2.3 Përmbledhje makroekonomike (duke përfshirë ekonominë e paguar/papaguar). sektori (jo)formal  2.4 Të drejtat e njeriut të grave (p.sh. incidenca e dhunës mbi baza gjinore) ;  2.5 Përfaqësimi i grave në nivelet e vendimmarrjes (makro, meso, mikro)  2.6 Ndërhyrjet dhe bashkëpunimi i donatorëve  **3. KORNIZA LIGJORE DHE E POLITIKAVE**  (6 deri në 7 faqe)  3.1 Zotimet ndërkombëtare dhe rajonale për Barazinë Gjinore (p.sh. CEDAW, BfA)  3.2 Dimensioni gjinor i Planit Kombëtar për Zhvillim 3.3 Korniza ligjore dhe statusi ligjor i grave  3.4 Korniza Institucionale (p.sh. mekanizmat institucionalë gjinorë; Zona H e zbatimit e Platformës për Veprim të Pekinit)  **4. ANALIZA GJINORE SIPAS SEKTORIT**  (3 deri në 5 faqe për sektor; Përzgjedhja e sektorit ndryshon për secilin vend)  4.1 Gjinia dhe punësimi  4.2 Gjinia dhe sektori i bujqësisë  4.3 Gjinia dhe sektori i infrastrukturës  4.4 Gjinia dhe sektori i shëndetësisë  4.5 Gjinia dhe sektori i arsimit  4.6 Gjinia dhe sektori i sigurisë, ETJ.  **5. PËRFUNDIMI DHE REKOMANDIMET**  Lista e tabelave  Lista e shtojcave |

**Shtojca 2.**

|  |
| --- |
| **Pyetjet e analizës gjinore të cilave një CGP duhet t’u japë përgjigje**  **Niveli makro**  • Cilat janë zotimet ekzistuese të qeverisë për barazinë gjinore në kontekstin e proceseve ndërkombëtare, siç është ratifikimi i CEDAW, Deklarata e Pekinit dhe Platforma për Veprim (1995), Konferenca Ndërkombëtare e Kajros mbi Popullsinë dhe Zhvillimin (1994), Deklarata e Përbashkët e Busanit mbi Barazinë Gjinore dhe Fuqizimin e Grave (2012), dhe Gjinia në agjendën e pas vitit 2015?  • A janë reflektuar këto zotime ndërkombëtare në qëllimet, objektivat dhe strategjitë e politikave kombëtare dhe sektoriale?  • A ka qeveria ndonjë politikë të zbatueshme për të rritur ndërgjegjësimin për pabarazitë midis burrave dhe grave, dhe për të adresuar këto pabarazi në nivele të ndryshme? A ka caktuar qeveria burime për të adresuar këto boshllëqe gjinore dhe për të promovuar barazinë gjinore dhe të drejtat e grave?  • A njihen kontributet e ndryshme socio-ekonomike të burrave dhe grave në ekonominë prodhuese dhe të kujdesit në politikat kombëtare të zhvillimit? A njihet ndikimi diferencial i reformave strukturore tek gratë dhe burrat?  • Si ndikojnë në mënyrë të ndryshme tek gratë dhe burrat politikat, ligjet dhe rregulloret aktuale (të drejtat e votimit, të drejtat e trashëgimisë dhe mundësitë e kredisë, të drejtat e divorcit dhe kujdestarisë së fëmijëve)?  • Si merren vendimet në institucionet e nivelit kombëtar (në parlament, ministri qeveritare, universitete, biznese)? Si përfaqësohen gratë në sistem?  **Niveli meso**  • A pasqyrojnë strukturat e ofrimit të shërbimeve (p.sh. të gjitha strukturat e shërbimit civil në këtë nivel - shëndetësia, arsimi, puna, transporti etj. - policia, gjyqësori etj.) balancën gjinore në anëtarësinë dhe menaxhmentin e tyre? A kanë gratë dhe burrat qasje të barabartë në punësim dhe shërbime? A është trajtimi i barabartë për sa i përket pagës dhe përfitimit të garantuar për burrat dhe gratë?  • A pasqyrojnë institucionet dhe bizneset e sektorit privat (duke përfshirë kompanitë, bankat, mediat etj.) balancën gjinore në anëtarësinë dhe menaxhmentin e tyre? A kanë burrat dhe gratë qasje të barabartë në punësim dhe shërbime?  • Në cilët sektorë janë gratë dhe burrat më të përfaqësuar?  **Niveli mikro**  • Cila është ndarja e punës midis grave, burrave, të rinjve dhe të moshuarve? Kush bën normalisht çfarë? A ka pabarazi gjinore në qasjen në burime, dhe kush ka kontroll mbi burime të ndryshme, përfshirë burimet e reja dhe përfitimet nga institucionet, apo projektet zhvillimore? Burimet përfshijnë burime jomateriale siç janë koha, njohuritë dhe informacioni si dhe të drejtat.  • Cilët faktorë ndikojnë në qasjen dhe kontrollin mbi burimet (për shembull mosha, gjinia, pozita në një organizatë, pasuria, vendbanimi rural/urban, niveli arsimor, rrjetet dhe patronazhi)?  ~~•~~ Në nivelin e komunitetit, si merren vendime për burime dhe aktivitete të ndryshme?  • Në nivelin e ekonomive familjare, kush merr vendime për përdorimin e kohës dhe burimeve?  *Burimi: bazuar në Mjetin 6.3 dhe seksionin 2 të Udhëzuesit për Integrimin e Barazisë Gjinore në Bashkëpunimin për Zhvillim të KE-së (Bruksel, 2004)* |

1. Vlerësimi i mbështetjes së BE-së për barazinë gjinore dhe fuqizimin e grave (GEWE) në vendet partnere (prill 2015) <https://ec.europa.eu/europeaid/sites/devco/files/evaluation-cooperation-ec-gender-1338-summary_en.pdf> [↑](#footnote-ref-1)
2. Ligji për Barazi Gjinore, Nr. 05/L-020, <https://gzk.rks-gov.net/ActDetail.aspx?ActID=10923> [↑](#footnote-ref-2)